Oxford มหาวิทยาลัย 60,000 ล้าน
“91% ของนักศึกษาที่จบจาก Oxford มีงานทำได้ภายใน 12 เดือน และเงินเดือนเริ่มต้นของพวกเขาจะอยู่ในช่วง 1,050,000 - 1,400,000 บาทต่อปี”  มหาวิทยาลัย Oxford มีอะไรน่าสนใจ ทำไมทุกคนอยากเรียน ลงทุนแมนจะเล่าให้ฟัง
3 ก.ค. 2562

Oxford มหาวิทยาลัย 60,000 ล้าน / โดย ลงทุนแมน
“91% ของนักศึกษาที่จบจาก Oxford มีงานทำได้ภายใน 12 เดือน และเงินเดือนเริ่มต้นของพวกเขาจะอยู่ในช่วง 1,050,000 - 1,400,000 บาทต่อปี”
มหาวิทยาลัย Oxford มีอะไรน่าสนใจ
ทำไมทุกคนอยากเรียน
ลงทุนแมนจะเล่าให้ฟัง
มหาวิทยาลัย Oxford ตั้งอยู่ทางตะวันตกเฉียงเหนือของกรุงลอนดอน เมืองหลวงของอังกฤษ แม้จะไม่มีหลักฐานที่ชัดเจนว่ามหาวิทยาลัยก่อตั้งมาเมื่อไร แต่ Oxford เริ่มสอนครั้งแรกในปี 1096 นับจนถึงวันนี้ก็เป็นเวลากว่า 923 ปี
อย่างไรก็ตาม แม้ Oxford จะเก่าแก่ แต่กลับไม่ใช่มหาวิทยาลัยที่เก่าแก่ที่สุดในโลก เพราะที่จริงแล้วมหาวิทยาลัยที่เก่าแก่ที่สุดคือ มหาวิทยาลัย Bologna ที่ประเทศอิตาลี ก่อตั้งมาตั้งแต่ปี 1088 ซึ่งมีอายุกว่า 931 ปี
อย่างไรก็ตาม ทั้ง 2 แห่งนั้นเป็นมหาวิทยาลัยที่เก่าแก่มาก และยังตั้งมาก่อนสมัยสุโขทัยของไทยเสียอีก
แล้วเราเคยสงสัยไหมว่า มหาวิทยาลัย Oxford มีรายได้เท่าไร
ปี 2016/2017 รายได้ 55,160 ล้านบาท กำไร 8,656 ล้านบาท
ปี 2017/2018 รายได้ 62,764 ล้านบาท กำไร 17,238 ล้านบาท
ดูจากรายได้และกำไร ต้องบอกว่า Oxford เป็นมหาวิทยาลัยที่มีความเข้มแข็งด้านการเงิน
ปัจจุบัน ค่าใช้จ่ายในการเรียนที่ Oxford สำหรับนักเรียนระดับปริญญาตรีที่อยู่ในสหราชอาณาจักรและสหภาพยุโรปเท่ากับ 360,000 บาท แต่ถ้าเป็นนักศึกษาต่างชาติจะอยู่ที่ 975,000 - 1,366,000 บาท
ขณะที่ค่าเรียน MBA ที่ Oxford จะอยู่ที่ปีละประมาณ 2,200,000 - 3,400,000 บาท
ปัจจุบัน มหาวิทยาลัย Oxford มีนักศึกษาทั้งหมด 23,434 คน โดยแบ่งเป็นระดับปริญญาตรีจำนวน 11,747 คน และสูงกว่าปริญาตรีจำนวน 11,687 คน
มหาวิทยาลัย Oxford ยังมีการบริหารแหล่งเงินทุนด้วยการออกหุ้นกู้อายุ 100 ปี มูลค่ารวมทั้งหมด 29,500 ล้านบาท เพื่อใช้สนับสนุนงานวิจัยของมหาวิทยาลัยในอนาคต
ที่น่าสนใจคือ มีนักลงทุนจำนวนมากได้จองหุ้นกู้ดังกล่าวมูลค่ารวมถึง 142,000 ล้านบาท เกินกว่ามูลค่าหุ้นกู้ที่ Oxford เสนอขายเกือบ 5 เท่า ซึ่งแสดงให้เห็นถึงความมั่นใจของนักลงทุนที่มีต่อมหาวิทยาลัยแห่งนี้
ปัจจุบัน Oxford มีการเรียนการสอนทั้งหมด 38 วิทยาลัย ภายใต้ 4 แผนก ซึ่งประกอบไปด้วย
1. แผนกสังคมศาสตร์
2. แผนกมนุษยศาสตร์
3. แผนกแพทยศาสตร์
4. แผนกคณิตศาสตร์ วิทยาศาสตร์กายภาพ และชีววิทยา
นอกจากจะเป็นมหาวิทยาลัยที่มีผู้ได้รับรางวัลโนเบลถึง 69 คน แล้วนั้น นายกรัฐมนตรีของสหราชอาณาจักรถึง 27 คน สำเร็จการศึกษาจากที่นี่ และยังมีศิษย์เก่าที่มีชื่อเสียงคนอื่นๆ ที่สำเร็จการศึกษาจาก Oxford เช่น
1. Bill Clinton อดีตประธานาธิบดีของสหรัฐอเมริกา
2. Aung San Suu Kyi ผู้ที่ต่อสู้เพื่อประชาธิปไตยจากพม่า
3. Stephen Hawking นักฟิสิกส์ทฤษฎีชื่อดังของโลกชาวอังกฤษ
4. Rowan Atkinson นักแสดงตลกผู้รับบทมิสเตอร์บีนชาวอังกฤษ
5. Adam Smith นักเศรษฐศาสตร์การเมืองชาวสกอตแลนด์ และผู้เขียนหนังสือ The Wealth of Nations
รู้ไหมว่า การที่ Oxford เติบโตอย่างรวดเร็วนั้น เพราะว่าในปี 1167 พระเจ้าเฮนรีที่ 2 ห้ามไม่ให้นักศึกษาชาวอังกฤษออกไปศึกษาต่อที่มหาวิทยาลัย Paris ในฝรั่งเศส โดยต้องการให้ Oxford เป็นสถาบันการศึกษาหลักแก่คนอังกฤษในตอนนั้น
อย่างไรก็ตาม ในปี 1209 ได้เกิดข้อพิพาทกันอย่างรุนแรงระหว่างคณะอาจารย์ของ Oxford กับชาวเมือง หลังจากผู้หญิงคนหนึ่งถูกฆาตกรรม จนเจ้าหน้าที่เมืองตัดสินแขวนคออาจารย์ของมหาวิทยาลัย Oxford
เมื่อเรื่องเป็นแบบนี้ คณะอาจารย์บางคนที่ไม่พอใจ จึงทำการประท้วงด้วยการแยกตัวออกจากมหาวิทยาลัย และได้เดินทางไปยังเมืองเล็กๆ แห่งหนึ่งริมฝั่งแม่น้ำแคม (River Cam) พร้อมทั้งรวมตัวกันก่อตั้งสถานที่ที่ใช้สอนให้แก่นักศึกษาบริเวณนั้น ซึ่งสถานที่นั้นก็คือ มหาวิทยาลัย Cambridge นั่นเอง..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-
-University of Oxford, Financial Statements 2017/18
-
-
-
-
-